সাহাবা মসজিদ, ক্রেতেয়

সাহাবা মসজিদ (ফরাসি: Mosquée Sahaba de Créteil; আরবি: مسجد الصحابة في كريتيل;) হলো ফ্রান্সের ইল-দ্য-ফ্রঁস অঞ্চলের ভাল-দ্য-মার্ন বিভাগের ক্রেতয় শহরে অবস্থিত একটি মসজিদ। এটি র্যু জাঁ-গ্যাঁবাঁ ও রুত দ্য শোয়াজিতে যাওয়া প্রবেশপথের সংযোগস্থলে অবস্থিত।

 বিবরণ 
মসজিদটির নকশা ও অবকাঠামোতে আধুনিক স্থাপত্যের সঙ্গে প্রাচীন ইসলামি স্থাপত্যের সংমিশ্রণ ঘটেছে। এর মোট আয়তন প্রায় ১,২০০ বর্গমিটার (১৩,০০০ বর্গফুট); তবে এর জন্য নির্মিত ভবনটি ৪,০০০ বর্গমিটার (৪৩,০০০ বর্গফুট) জুড়ে বিস্তৃত। মসজিদের ভবনটি তিন তলায় সুবিন্যস্তভাবে বিস্তৃত। এই তিনতলা ভবনের ভেতরে নামাজের জন্য প্রশস্ত ও আলাদা ব্যবস্থা রাখা হয়েছে, যাতে জুমা ও ঈদের মতো বড় জামাতে বিপুল সংখ্যক মুসল্লি একত্রে ইবাদত করতে পারেন। মূল নামাজের কক্ষ ছাড়াও নারীদের জন্য পৃথক নামাজের স্থানের ব্যবস্থা রয়েছে। এটি কেবল প্রার্থনার স্থান হিসেবেই ব্যবহৃত হয় না; বরং মসজিদটিকে একটি বহুমুখী সামাজিক ও সাংস্কৃতিক কেন্দ্র হিসেবে গড়ে তোলা হয়েছে। নামাজের স্থানের পাশাপাশি এখানে একটি গ্রন্থাগার রয়েছে, যেখানে ইসলামি জ্ঞান, ইতিহাস, ধর্মতত্ত্ব ও বিভিন্ন ভাষার বই সংরক্ষিত আছে। এছাড়াও একটি বহুমুখী কক্ষ রয়েছে, যেখানে সভা, ধর্মীয় ক্লাস, শিশুদের শিক্ষামূলক কার্যক্রম, সাংস্কৃতিক আলোচনা ও সাম্প্রদায়িক বৈঠক অনুষ্ঠিত হয়। নামাজ আদায়কারীদের সুবিধার্থে একটি রেস্তোরাঁ ও একটি হাম্মামও ( ঐতিহ্যবাহী গোসলখানা) রয়েছে। 

ইউনিয়ন অব মুসলিম অ্যাসোসিয়েশনস অব ক্রেতয় নামক একটি সংস্থা মসজিদটি পরিচালনা করে। এ সংস্থাটি ধর্মীয় কার্যক্রমের পাশাপাশি সামাজিক সংহতি ও আন্তঃধর্মীয় সংলাপেও অংশগ্রগণ করে। ২০০৬ খ্রিস্টাব্দের ৪ অক্টোবর মসজিদের ভিত্তিপ্রস্তর স্থাপন উপলক্ষে একটি অনুষ্ঠানের আয়োজন করা হয়, যেখানে স্থানীয় প্রশাসন ও বিভিন্ন ধর্মীয় সম্প্রদায়ের প্রতিনিধিরা উপস্থিত ছিলেন। উপস্থিত ব্যক্তিদের মধ্যে ছিলেন ক্রেতয়ের উপ-মেয়র লরঁ ক্যাথালা, ভ্যাল-দ্য-মার্ন প্রদেশের গভর্নর, ভ্যাল-দ্য-মার্ন ডিপার্টমেন্টাল কাউন্সিলের সভাপতি, ক্রেতয়ের প্রধান মসজিদের ইমাম, ক্রেতয়ের রোমান ক্যাথলিক বিশপ ও শহরের রব্বি। নির্মাণকাজ সম্পন্ন হওয়ার পর মসজিদটি ২০০৮ সালের ৩ ডিসেম্বর আনুষ্ঠানিকভাবে জনসাধারণের জন্য উন্মুক্ত করা হয়। মসজিদের অর্থায়নের জন্য প্রায় ৩০ লাখ ইউরো ব্যক্তিগত ও মুসলিম সম্প্রদায়ের অনুদানের মাধ্যমে সংগ্রহ করা হয় এবং অতিরিক্ত ১০ লাখ ইউরো ক্রেতয় পৌরসভার সাংস্কৃতিক অফিস থেকে প্রদান করা হয়। প্রাথমিকভাবে মসজিদের মোট ব্যয় ৪০ লাখ ইউরো অনুমান করা হলেও নির্মাণকাজ শেষ হওয়া পর্যন্ত তা বৃদ্ধি পেয়ে প্রায় ৫৫ লাখ ইউরো পৌঁছায়।

 আন্তঃধর্মীয় প্রতিক্রিয়া 
২০০৪ সালে প্রথম মসজিদটি নির্মাণের প্রস্তাব উত্থাপিত হয়। তখন ক্রেতয়ের ক্যাথলিক বিশপ ড্যানিয়েল লাবিল মন্তব্য করেন:“আমি ভালোভাবে বুঝি যে, এই সম্প্রদায়ের জন্যে একটি উপযুক্ত উপাসনালয় প্রয়োজন। ফরাসি সংবিধান [ধর্মীয়] বিশ্বাসের স্বাধীনতা নিশ্চিত করে, অথচ মুসলিমদের এখানে এখনো এমন কোনো উপাসনালয় তৈরি হয়নি, যা তাদের ধর্ম পালনের উপযুক্ত পরিবেশ সৃষ্টি করবে। তাই ক্রেতয়ে মসজিদ নির্মাণ হওয়া আমার কাছে সম্পূর্ণ স্বাভাবিক বিষয় মনে হয়।

আমাদের সবচেয়ে বড় দায়িত্ব হলো, কোনো সম্প্রদায়কে নিজেদের মধ্যে গুটিয়ে যেতে না দেওয়া; বরং তাদের সঙ্গে সম্পর্ক গড়ে তোলা। এই দৃষ্টিকোণ থেকে মসজিদ মুসলমানদের সাথে একীভূতকরণের একটি মাধ্যম হতে পারে।

অবশ্যই কেউ কেউ ইসলামকে ভুলভাবে ভয় বা কল্পনার মাধ্যমে মৌলবাদের সঙ্গে যুক্ত করতে পারে। কিন্তু আমাদের এই ভয়কে অতিক্রম করতে হবে। মুসলিম সম্প্রদায়কে তাদের ধর্ম অন্য ধর্মের মতোই প্রকাশ্যে পালনের সুযোগ না দেওয়া হলে, সেটাই বরং চরমপন্থা বৃদ্ধির সবচেয়ে বড় কারণ হবে।”একই সময়ে ক্রেতয়ের ইহুদি সম্প্রদায়ের সভাপতি আন্দ্রে বেনাইউন মন্তব্য করেন:“ক্রেতয়ের ইহুদিরা মসজিদ নির্মাণের পক্ষে, যেমন শহরের অন্যান্য ধর্মীয় সম্প্রদায়ের জন্যও সম্মানজনক উপাসনালয় রয়েছে। এই উপাসনালয় নির্মাণের ফলে মুসলিম সম্প্রদায় ক্রেতয় শহরের সঙ্গে নিজেদের আরো সমন্বিত ও অন্তর্ভুক্ত মনে করবে এবং অনুভব করতে পারবে যে, শহরের মূলমন্ত্রই হলো ‘একসঙ্গে বসবাস’ করা।

 তথ্যসূত্র 
বিষয়শ্রেণী:ফ্রান্সের মসজিদ
বিষয়শ্রেণী:ইউরোপের মসজিদ
বিষয়শ্রেণী:মসজিদ